Εβαρίστ Νταγισιμιγιέ

Ο Εβαρίστ Νταγισιμιγιέ (Évariste Ndayishimiye καλύτερη προφορά: Ννταγισιμιγιέ, γεννημένος το 1968) είναι Μπουρουντιανός πολιτικός που υπηρετεί ως ο δέκατος πρόεδρος του Μπουρούντι από τις 18 Ιουνίου 2020. Ενεπλάκη στην εξέγερση του Εθνικού Συμβουλίου για την Υπεράσπιση της Δημοκρατίας – Δυνάμεις για την Υπεράσπιση της Δημοκρατίας κατά τη διάρκεια του Εμφύλιου Πολέμου στο Μπουρούντι και ανήλθε στις τάξεις της πολιτοφυλακής του. Στο τέλος της σύγκρουσης, εισήλθε στις Εθνικές Δυνάμεις Άμυνας του Μπουρούντι και κατείχε διάφορες πολιτικές θέσεις υπό τον πρόεδρο Πιερ Νκουρουνζίζα. Ο Νκουρουνζίζα τον πρότεινε ως διάδοχό του πριν από τις εκλογές του 2020, τις οποίες και κέρδισε με ευρεία πλειοψηφία.
Στις 14 Φεβρουαρίου 2026 ανέλαβε για ένα χρόνο την προεδρία της Αφρικανικής Ένωσης.

Βιογραφία
Ο Εβαρίστ γεννήθηκε το 1968 στη Μουσάμα, στη Ζώνη Καμπάνγκα στην κοινότητα Γκιχέτα της επαρχίας Γκιτέγκα του Μπουρούντι. Αναφέρεται πως είναι "ένθερμος" Καθολικός. Ξεκίνησε σπουδές νομικής στο Πανεπιστήμιο του Μπουρούντι (UB), αλλά το 1995, όταν φοιτητές Χούτου σφαγιάστηκαν κατά τη διάρκεια της διαφυλετικής βίας του εμφυλίου, εγκατέλειψε και εντάχθηκε στη μετριοπαθή ανταρτική ομάδα Εθνικό Συμβούλιο για την Υπεράσπιση της Δημοκρατίας – Δυνάμεις για την Υπεράσπιση της Δημοκρατίας (Conseil National Pour la Défense de la Démocratie – Forces pour la Défense de la Démocratie, CNDD–FDD), η οποία είχε κυρίως υποστήριξη από Χούτου. Αναρριχήθηκε στην ιεραρχία κατά τη διάρκεια του πολέμου, ηγούμενος της πολιτοφυλακής. Το προσωνύμιό του ήταν "Neva".

Μια σειρά συμφωνιών το 2003 επέτρεψε στο CNDD–FDD να εισέλθει στην πολιτική σκηνή ως πολιτικό κόμμα. Ο Ννταγισιμιγιέ έγινε υπαρχηγός επιτελείου των Ενόπλων Δυνάμεων του Μπουρούντι. Το 2005 το CNDD–FDD ανέλαβε την εξουσία υπό την ηγεσία του Πιερ Νκουρουνζίζα, με παρόμοιο παρελθόν. Ο Ννταγισιμιγιέ υπηρέτησε ως υπουργός Εσωτερικών και Δημόσιας Ασφάλειας από το 2006 έως το 2007 και έπειτα ως στρατιωτικός σύμβουλος του Νκουρουνζίζα μέχρι το 2014. Παράλληλα, σπούδασε στο Πανεπιστήμιο Σοφίας της Αφρικής και πήρε πτυχίο το 2014. Διετέλεσε επίσης πρόεδρος της Εθνικής Ολυμπιακής Επιτροπής του Μπουρούντι.

Ο Νκουρουνζίζα ανακοίνωσε το 2018 ότι δεν θα είναι υποψήφιος για τέταρτη θητεία το 2020 και πρότεινε τον Ννταγισιμιγιέ ως διάδοχο και στενό σύμμαχο. Αναφορές υποστήριξαν ότι ο Νκουρουνζίζα σκόπευε να κυβερνά μέσω αυτού, με τον Ννταγισιμιγιέ ως μαριονέτα. Ωστόσο, θεωρείτο επίσης επιλογή συμβιβασμού μεταξύ των "στρατηγών" του κόμματος CNDD–FDD. Δεν είχε συνδεθεί με τις χειρότερες παραβιάσεις του καθεστώτος και φημιζόταν ως ο πιο "ανοιχτός" και "έντιμος" υποψήφιος.

Ο Ννταγισιμιγιέ κέρδισε τις εκλογές του Μαΐου 2020 με 68% των ψήφων. Ωστόσο, η αξιοπιστία της διαδικασίας αμφισβητήθηκε, καθώς διεξήχθη κατά την πανδημία COVID-19 στο Μπουρούντι. Μετά τον αιφνίδιο θάνατο του Νκουρουνζίζα στις 8 Ιουνίου 2020, το Συνταγματικό Δικαστήριο του Μπουρούντι επιτάχυνε την ορκωμοσία του Ννταγισιμιγιέ. Ορκίστηκε στο Γκιτέγκα στις 18 Ιουνίου 2020.

Προεδρία
Ο Ννταγισιμιγιέ ξεκίνησε επταετή θητεία στις 18 Ιουνίου 2020 και ανακοίνωσε το πρώτο υπουργικό συμβούλιο του στις 28 Ιουνίου, μειώνοντας τους υπουργούς από 21 σε 15, με κυρίαρχα πρόσωπα του παλαιού καθεστώτος. Η διακυβέρνησή του θεωρείται λιγότερο απομονωτική, με τέσσερις κρατικές επισκέψεις και επίσκεψη του προέδρου της Αιθιοπίας.

Στην αρχή της θητείας του, ανέλαβε ενεργό ρόλο στην καταπολέμηση της COVID-19. Τον Ιανουάριο του 2021 έκλεισε τα σύνορα και δήλωσε πως όσοι φέρνουν τον ιό στη χώρα είναι σαν να "φέρνουν όπλα για να σκοτώσουν τους Μπουρουντιανούς". Ωστόσο, τον Φεβρουάριο 2021, μαζί με την Τανζανία, απέρριψε τα εμβόλια του COVAX, υποστηρίζοντας ότι η ανάρρωση φτάνει το 95%. Το Μπουρούντι ήταν μεταξύ των τριών χωρών που δεν έλαβαν μέτρα προμήθειας εμβολίων μέχρι τον Οκτώβριο του 2021, όταν παρέλαβε 500.000 δόσεις του κινεζικού εμβολίου Sinopharm BIBP.

Τον Δεκέμβριο του 2022 συμμετείχε στη Σύνοδο Κορυφής ΗΠΑ–Αφρικής 2022 στην Ουάσινγκτον. Τον Ιούλιο του 2023 συμμετείχε στη Σύνοδο Ρωσίας–Αφρικής του 2023 και συνάντησε τον Βλαντίμιρ Πούτιν, καθώς και τον Σι Τζινπίνγκ στην Τσενγκντού.

Τον Δεκέμβριο του 2023, απαντώντας σε ερώτηση δημοσιογράφου σχετικά με τα δικαιώματα ΛΟΑΤ, ο Ννταγισιμιγιέ δήλωσε ότι οι ομοφυλόφιλοι θα έπρεπε να λιθοβολούνται μαζικά και ότι αυτό δεν θα συνιστούσε έγκλημα. Τον Αύγουστο του 2024 η Διεθνής Αμνηστία κατήγγειλε "ανελέητη καταστολή" από την κυβέρνηση του, με συλλήψεις και παρενοχλήσεις εις βάρος ακτιβιστών και δημοσιογράφων. Από το 2024 προωθεί τις άμεσες ξένες επενδύσεις στον τομέα του τουρισμού.https://english.news.cn/africa/20240229/9974c749c65a4c0a9b07b21ad066efd2/c.htmlhttps://amahumbezi.com/evariste-ndayishimiye-a-new-chapter-for-burundi/

 Παραπομπές 

 Εξωτερικοί σύνδεσμοι 


Κατηγορία:Πρόεδροι του Μπουρούντι
Κατηγορία:Ηγέτες εν ενεργεία